สลับหน้าเล่นโมนิก้าและทีมงาน
 *ข่าวสารในตลาดหุ้นก่อนวันหยุดยาวช่วงเทศกาลสงกรานต์มีอะไรให้ “โมนิก้า” ต้องคิด ต้องพิจารณาน้อยมากเสียเหลือเกิน แถมมูลค่าการซื้อขายต่อวันที่มีไม่ถึง 3.50 หมื่นล้านบาท ยิ่งทำให้มาร์เก็ตติ้งบางคนถึงกับต้องนั่งตบยุงแก้เซ็งไปพรางๆ ยิ่งเป็นการตอกย้ำเหล่านักรบเริ่มหยุดการเคลื่อนไหวกันหมดแล้ว ส่งผลให้สภาพตลาดหุ้นร่องแร่งอย่างที่เห็นนี้แหละค่ะ
9 เม.ย. 2558

 *ข่าวสารในตลาดหุ้นก่อนวันหยุดยาวช่วงเทศกาลสงกรานต์มีอะไรให้ “โมนิก้า” ต้องคิด ต้องพิจารณาน้อยมากเสียเหลือเกิน แถมมูลค่าการซื้อขายต่อวันที่มีไม่ถึง 3.50 หมื่นล้านบาท ยิ่งทำให้มาร์เก็ตติ้งบางคนถึงกับต้องนั่งตบยุงแก้เซ็งไปพรางๆ ยิ่งเป็นการตอกย้ำเหล่านักรบเริ่มหยุดการเคลื่อนไหวกันหมดแล้ว ส่งผลให้สภาพตลาดหุ้นร่องแร่งอย่างที่เห็นนี้แหละค่ะ
*ขนาดได้กองทุนเข้ามาช่วยอุ้มชูเป็นระยะ พร้อมกับพยายามสร้างความมั่นใจให้กับเหล่านักเล่น สุดท้ายดัชนีกลับแกว่งตัวสะเปะสะปะ “โมนิก้า” ถึงอยากให้นักเล่นหันไปให้ความสำคัญกับการเล่นรอบ โดยเฉพาะในหุ้นรายตัวที่มีข่าวดีซ่อนไว้เยอะแยะ เดี๊ยนถือเป็นจังหวะที่เหล่านักเล่นต้องกระโจนใส่ไม่ยั้ง เพราะมันหมายถึงการเล่นเที่ยวนี้ยังสาระวนอยู่กับการเล่นสั้นๆ นะจะบอกให้
*งานนี้ดัชนี “ขึ้น หรือ ลง” ไม่ใช่ประเด็นที่ต้องมาขบคิด แต่ที่ต้องคิดคือหุ้นรายตัวที่ถือไว้ในพอร์ตให้ผลตอบแทนคุ้มค่ากับการลงทุนขนาดไหน? หลังพฤติกรรมการเล่นในเที่ยวนี้เน้นหนักไปที่การเข้าออกให้ได้รอบละ 5% “โมนิก้า” ถึงไม่ค่อยเห็นหุ้นขนาดใหญ่แรลลี่ยาว ขณะที่หุ้นขนาดเล็กกลับพุ่งทะยานขึ้นอย่างร้อนแรงไม่ซ้ำหน้า จนกลายเป็นที่กล่าวถึงในแวดวงนักเสี่ยงโชคไงล่ะจ๊ะ
*โดยเฉพาะในรายของ TLUXE กลายเป็นหุ้นที่พรายกระซิบให้ความสนใจมากเป็นพิเศษ หลังจากมีมือที่มองไม่เห็นเข้ามาไล่ราคาเป็นพักๆ ทั้งที่มูลค่าพื้นฐานของหุ้นอยู่แค่ระดับ 3 บาท บวกกับในช่วง 3 ปีที่ผ่านมา ธุรกิจอยู่ในภาวะถดถอย การไล่ราคาหุ้นขึ้นมาปิดที่ 6.30  บาท บวกไป 0.70 บาท หรือขึ้นไป 12.50% ย่อมเป็นที่จับตาจากทุกฝ่ายที่เกี่ยวข้อง เพราะในช่วงเดือนม.ค. หุ้นก็ก่อตัวลักษณะนี้ ต่อจากนั้นก็ขึ้นไปเรื่อยๆ จนขึ้นไปแตะ 13 บาท ก่อนจะไหลรูดลงมายืนแถวๆ 5 บาท..จำได้ไหมเอ่ย?
*เหมือนกับในรายของ EIC ภายใต้การกุมบังเหียนผู้บริหารหนุ่มไฟแรง “บี เตชะอุบล” ของมันรู้กันว่า งานนี้ไม่ธรรมดา แถมเป็นงานหินอีกต่างหาก แต่กลับมีผู้หวังดีช่วยดันหุ้นขึ้นเป็นรอบๆ แต่ดันกันได้ไม่ทันไร มักจะโดนสาดลงมาทุกที สภาพของหุ้นถึงดูไม่จืด ล่าสุดหุ้นวิ่งขึ้นมาปิดที่ 2.08 บาท บวกไป 0.16 บาท หรือขึ้นไป 8.30%  ทั้งที่ยังไม่ได้ปิดแก๊ปที่เปิดไว้บริเวณ 1.80 บาท สงสัยจะไปได้ไม่กี่น้ำหรอกค่ะ
*กรณีเหมือนกับเหตุการณ์ที่เกิดขึ้นกับ CGH ทิ้งตัวลงมาปิดที่ 2.22 บาท ลบไป 0.04 บาท มันมีหลากหลายเหตุผลที่ใช้อธิบาย และหนึ่งในตัวฉุดรั้งก็คือ การเพิ่มทุน 2.56 พันล้านหุ้น ราคาหุ้นละ 1.30 บาท ได้เงินไปทั้งสิ้น 3.30 พันล้านบาท  พร้อมกับคำอธิบายจะนำเงินที่ได้ไปใช้เป็นเงินทุนหมุนเวียน พวกสู่รู้เลยหันไปมอง “ทอมมี่ เตชะอุบล” เป็นสายตาเดียวกันไงล่ะคะ
*เนื่องจากเงินที่ได้ส่วนหนึ่งน่าจะมาลงที่ PDI แถมทันทีที่แจ้งราคาซื้ออยู่ที่ 16.83 บาท ราคาหุ้นในกระดานก็เด้งขึ้นมาปิดที่ 18.70 บาท บวกไป 0.70 บาท หรือขึ้นไป 4% “โมนิก้า” ถือเป็นการตอบรับที่รวดเร็วฉับไว ซึ่งคนในวงการเรียกอาการแบบนี้ว่า มีอารมณ์ร่วมกับข่าว หุ้นถึงมีอาการกระดี๊กระด๊าผิดจากที่ผ่านมา แต่ถ้าดูเนื้อในของหุ้นที่ขึ้นแล้วย้อยลงมา..มันหมายถึง จบข่าวนะเนี่ย!
*กรณีดังกล่าวเทียบเคียงได้กับเหตุการณ์ที่เกิดขึ้นกับ CGD  ภายใต้การกุมบังเหียนของ “เบน เตชะอุบล” โดยมีกุนซือใหญ่อย่างคุณพี่ “สดาวุธ เตชะอุบล” เป็นคนกำกับบทละครนั้น!..ตอนที่มีข่าวดีปรากฏให้เห็นในช่วงเดือนพ.ย. 57 หุ้นก็วิ่งขึ้นไปถึงระดับ 3.50 บาท พอทุกอย่างเสร็จเรียบร้อยอย่างเป็นทางการ หุ้นก็ไหลลงมาเรื่อยๆ จนล่าสุดอยู่ที่ 1.34 บาท ลบไป 0.05 บาท มันเป็นเหตุการณ์จริงที่เพิ่งเกิดขึ้นหมาดๆ งานนี้ไม่ได้ว่า ไม่ได้บ่น แค่อยากให้คุณพี่ขนข่าวดีออกมาเล่าให้ฟังเยอะๆ นักเล่นจะได้มั่นใจว่า “ลูกไม้หล่นไม่ไกลต้น” คนถือหุ้นตระกูลนี้มีแต่คำว่า รวย..รวย..รวย อิอิอิ
*ส่วนที่แรงแบบสุดติ่งกระดิ่งแมว “โมนิก้า” ขอยกให้หุ้นยางมอเตอร์ไซค์ NDR หลังจากในช่วงสัปดาห์ก่อนกระชากขึ้นแบบหูดับตับไหม้ หลังจากนั้นโดนเทขายอย่างหนักหน่วง พร้อมทำท่าจะจบรอบก่อนเวลาอันควร ล่าสุดกลับมีคนเข้ามาดันราคาหุ้นอีกรอบ จนหุ้นวิ่งขึ้นมาปิดที่ 5.45 บาท บวกไป 1.03 บาท หรือขึ้นไป 23% ด้วยมูลค่า 300 ล้านบาท มันเป็นเกมเสี่ยงที่คนเล่นต้องไปคิดกันเอาเองเจ้าค่ะ
*เหมือนกับในรายของ SWC จู่ๆ ปรับตัวขึ้นอย่างต่อเนื่อง และทำท่าจะไปอีกไกล ทั้งที่ก่อนหน้านี้ไม่ค่อยจะมีวอลุ่มสักเท่าไหร่! “โมนิก้า” ถือเป็นหนังม้วนเก่าที่เคยเกิดขึ้นเมื่อ 2-3 ปีที่ผ่านมา โดยตอนนั้นมีการดันราคาหุ้นกันแบบโต่งๆ เหมือนในตอนนี้ จนหุ้นวิ่งขึ้นไปถึง 11 บาท แล้วปล่อยให้ร่วงลงมาแถว 7 บาท ซึ่งเป็นเหตุการณ์ที่เกิดขึ้นซ้ำ 3 รอบด้วยกันแบบนี้ คนที่เข้าซื้อหุ้นวานนี้ต้องไปคิดต่อว่า จะมีครั้งที่ 4 เกิดขึ้นอีกไหม? ล่าสุดหุ้นปิดที่ 11.20 บาท บวกไป 1.70 บาท หรือขึ้นไป 18% มันคืออะไร รู้ๆ กันอยู่นะจะบอกให้
*ป.ล.การที่ดัชนีอ่อนตัวลงมาปิดที่ 1,544.86 จุด ลบไป 4.67 จุด ด้วยมูลค่า 3.50 หมื่นล้านบาท โดยที่กองทุนหันมาขาย ปอบผีฟ้าหันมาซื้อ ขณะที่ฝรั่งตาน้ำข้าวซื้อหนัก มันเป็นแค่มันนี่เกม..หากเข้าใจเกม ก็จะรู้จุดไหนควรทำอะไรนะจ๊ะ